text: Cimber Sterlings aktier styrtdykker
  06 juli 2010 kl. 07.43
  Et blodrødt regnskab fra Cimber Sterling koster på aktiekursen. Selskabets aktier falder med op til 18 procent i morgenhandlen på børsen.
  Investorernes afregner ved kasse ét, efter Cimber Sterling er kommet med et blodrødt regnskab for 2009/10.
  Selskabets aktier faldt hurtigt med 18 procent, da børsen åbnede - men rettede sig lidt igen.
  En aktie i det trængte luftfartsselskab kostede efter 20 minutters handel tre kroner, hvilket svarer til et fald på over 11 procent eller 40 øre i forhold til lukkekursen mandag.
  Cimber Sterling vil nu forsøge at få flere penge i kassen ved at udnytte flyenes værdi og låne penge af staten. Men aktieanalytiker Lau Svenssen fra Aktieinfo siger, at ny aktieemission kan blive aktuel.
  Får selskabet et midlertidigt lån fra staten, er det kun de 80 procent, som kan lånes her. Resten skal komme fra kommercielle banker, og det er ikke sikkert, at de har lyst til at låne penge til Cimber Sterling, påpeger Lau Svenssen overfor business.dk.
  - Så kan de blive tvunget til at bede aktionærerne om flere penge, siger Lau Svenssen.
  Cimber Sterling gik på børsen sidste år den 1. december. Dengang kostede en aktie 10 kroner.
  Men aktien er støt faldet siden efter flere nedjusteringer fra selskabet. Den første kom blot 17 dage efter børsnoteringen, og aktien faldt til 6,6 kroner. Og faldet er siden fortsat.
  Selskabet fik et underskud i 2009/10 på 229 millioner kroner.
  